**Fælles høringssvar fra Bestyrelse og MED-udvalg i Skjoldhøj Dagtilbud, vedrørende spareforslag til budget 2023-2026 i Børn og Unge**

Det er med både undring og stor bekymring, at vi læser spareforslagene for Børn og Unge.

Både politisk og internt i Børn og Unge har der de seneste år været stort fokus på sårbare børn og unge, brede børnefælleskaber og inklusion. Størstedelen af de spareforslag der er præsenteret, vil ramme lige netop de sårbare børn og unge, men også børn og unge generelt. Bliver spareforslagene en realitet, har vi stor bekymring for de århusianske børns fremtidige trivsel og udvikling, og samtidigt er vi bekymrede for, at vi med de foreslåede besparelser bliver ramt af en boomerangeffekt, med øgning af børn og unge i mistrivsel på sigt.

Vi har følgende kommentarer til de spareforslag, der relaterer sig direkte til dagtilbud:

*# 1 Fusion af dagtilbud:*

Vi forholder vi os undrende og kritisk til fusioner af dagtilbud og de større og større dagtilbud der ses i Aarhus Kommune. I sparekataloget argumenteres der med, at sammenlægningerne ikke medfører større dagtilbud end det største i Aarhus, men dette afhjælper ikke det faktum, at der i organisationen de seneste år har været en erkendelse af, at dagtilbuddene generelt er blevet for store. Ledelsesspændet er blevet for stort, og de pædagogiske lederes arbejdsmiljø bliver udfordret af at Dagtilbuds lederne ikke altid i tilstrækkelig grad er i stand til at understøtte både den administrative og faglige ledelsesopgave. I den forbindelse må vi undre os over, at dette forslag fremføres, da der i budgetforliget netop peges på at der ikke må tilfalde administrative opgaver til de pædagogiskeledere, hvilket uundgåeligt vil ske ved disse sammenlægninger. Vi mener, at det vil være hensigtsmæssigt at udskyde beslutningen om evt. fusion af dagtilbud til den samlede analyse af Børn & Unges organisering foreligger, så beslutningerne er sammenhængende med evt. organisationsændringer og ændringer i garantidistrikter m.v.

*# 2 Sammenlægning af dagplejeafdelinger:*

Vi anser det som fornuftigt at bakke op om en sammenlægning af dagplejeafdelinger. Med det udgangspunkt at der findes lokale løsninger, med udgangspunkt i den lokale kontekst, med inddragelse af forældre og medarbejdere.

*# 3 Bygningskapacitetsudnyttelse på dagtilbudsområdet*:

Vi tænker at ved denne besparelse forsøger man at skære ind til benet ifm. hvad der er minimumsstandard som barn i dagtilbud i Aarhus. Det kan give mening at sammenlægge dagtilbudsafdelinger, hvis der i samme dagtilbud er afdelinger med meget lavt børnetal i flere afdelinger. Et alternativt forslag kunne være at gøre anvisnings- og garantidistrikter bliver større, således at der dermed udnyttes kapacitet i højere grad end nu.

Vi undrer os ligeledes over at der ikke er foreslået, at man ser på bygningskapacitetsudnyttelse på skoleområdet, da det I vores optik vil brede besparelserne ud og gøre dem mere fair og mindre for alle.

*# 4 Reduceret åbningstid i dagtilbud*:

Vi er enige i at en reduktion i åbningstiden kan være en hensigtsmæssig metode til besparelse. Dog vil vi gerne henlede opmærksomheden på følgende:

1. Der lægges i forslaget op til, at det er de enkelte bestyrelser der træffer beslutning om hvilke dage åbningstiden skal reduceres. Selvom dette er helt i tråd med både styrelsesvedtægterne og værdierne i Aarhus kompasset, mener vi ikke, at det er en opgave man som ansvarlig politiker kan være bekendt at lægge på bestyrelsernes bord. Der vil i mange tilfælde kunne opstå konflikter internt i forældregrupperne, hvis nogen bliver logistisk ramt af beslutningen, og bestyrelsen vil skulle stå på mål for en beslutning, der reelt er en politisk beslutning. Derfor opfordrer vi til, at det bliver en politisk beslutning hvornår på ugen/dagen en reduktion finder sted, så politikerne står på mål for deres egen beslutning.

2. Reduktionen i åbningstiden udmøntes reelt som en rammebesparelse, da den tilhørende budgetreduktion vil medføre en tilsvarende reduktion i antallet af personaletimer, som ikke modsvares af et tilsvarende lavere børnefremmøde, da det er ydertimer, det drejer sig om. Derfor vil det af børn og familier komme til at opleves som færre medarbejdere i dagligdagen. Hvilket er imod intentionerne i budgetforliget.

*# 5 Reduceret deltidspasning i dagtilbud*:

Vi bakker op om en reduktion i deltidspasning og foreslår endvidere at deltidspasning bliver med en fastsat mødetid (fx 8.30-13.30). Med nuværende ordning ser vi en stor driftsforstyrrelse grundet jævnlige ændringer af fremmødeplaner for børn i deltidspasning, da dette selvsagt ændrer medarbejdernes mødeplan, hvis man skal undgå et for stort ressourcespild.

I forbindelse med udmøntning af forslaget bør der, som beskrevet i forslaget, være en opmærksomhed på, om reduktionen vil medføre, at sårbare familier af økonomiske årsager vælger deltidsmodul med efterfølgende trivselsproblemer for børnene, da det kan være svært at være en del af børnefællesskabet og modtage tilstrækkelig læring på kun 25 timer ugentligt.

*# 7 Ophør af Børnekulissens tilbud:*

Vi finder det meget ærgerligt og beklageligt at det eneste kulturtilbud for 0-6-årige i dagtilbud foreslås lukket. Den oplevelse det er, at en børnegruppe får teater- og kulturoplevelser for hele børnefællesskabet i en afdeling, har stor betydning i forbindelse med læring og udvikling, hvor læreplanstemaet ”kultur og æstetik” kan udforskes i dagtilbuddets egne fysiske rammer. Det har således stor betydning i det videre pædagogiske arbejde med det fælles tredje i en børnegruppe, og særligt har det betydning for de børn, som ellers ikke benytter sig af teater- og kulturoplevelser med deres forældre.

*# 33 Specialdagtilbud:*

Vi har som nævnt, en generelt en bekymring for at mange af de foreslåede besparelser rammer sårbare børn, hvilket børn der er indmeldt i et §32-tilbud i høj grad må anses for at være. Vi kan derfor ikke bakke op om at besparelser på §32-institutioner. I forslaget er det nævnt at Aarhus Kommunes serviceniveau ligger højere end i andre kommuner. Det undrer os dog, at når vi ved fra forskningen, at den kvalitet vi sikrer tidligt i børnenes liv, kan skabe forbedrede muligheder for de børn, der er udsatte eller har vidtgående fysisk eller psykisk handicap (både i forhold til skoleplacering og senere uddannelsesmuligheder), at man i Aarhus Kommune ønsker at gå efter laveste fællesnævner.

*# 35 Reduktion i tale-høre-konsulenters deltagelse på trivselsmøder:*

Det er ligeledes med bekymring at vi læser forslaget om reduktion i tale-høre-konsulenternes deltagelse i trivselsmøder. Det kan ofte være svært at afgøre om et barns udfordringer er sprogligt eller kognitivt betinget, og netop den tværfaglige viden kommer både medarbejdere og forældre til gode på trivselsmøderne. Det er i vores optik absolut ikke en hensigtsmæssig måde at bruge ressourcerne på, idet det vil betyde at både pædagogiske ledere, medarbejdere, forældre samt PPR-psykolog vil skulle deltage i ekstra møder, fremfor at tale-høre-konsulenten deltager i trivselsmøderne.

*# 37 Reduktion af Tværfaglig enhed*:

Vi finder det meget svært at vurderer hvad reduktionen reelt vil betyde for tværfaglig enhed. De mange små besparelsesforslag som går ud over de mest sårbare børn og deres familier, finder vi dog meget bekymrende.

*# 43 Lukning af Natursamarbejdet:*

I tråd med vores bekymring for lukningen af Børnekulissen, ærgrer vi os meget over forslaget om at lukke Natursamarbejdet. Det er et fantastisk tilbud, som vi i vores dagtilbud, benytter os meget af! Det giver mange af vores børn en unik mulighed for at opleve dyrelivet og få oplevelser i naturen, som de ellers aldrig havde fået.

*# 44 Ophør af læseinitiativet READ*:

Vi finder det naturligvis beklageligt at en god indsats lukkes, vi er som før nævnt bekymrede for at beslutningen går ud over de mest sårbare børn.

*# 47 Ændring af IT support-strukturen:*

Vi finder det også her svært at vurderer besparelsen. Vi vil dog understrege at den it-support vi gennem årene har fået, aldrig har stået på mål med den betaling vi har måtte betale for den.

Vi ved godt, at vi i vores høringssvar foreslår, at store dele af spareforslagene ikke gennemføres, derfor vil vi gerne gøre opmærksom på et par alternative spareforslag:

Gennemførelse af APV/trivselsmålinger hvert 3. år. I dag gennemføres APV hvert andet år og en trivselsmåling de øvrige år, alle målinger gennemføres af Rambøll. Ifølge lovgivning skal der kun gennemføres APV hvert 3. år, og der må derfor være penge at spare ved ændre en årlig måling til en måling hvert 3. år. Både i forhold til udgifter til Rambøll og i forhold til det enorme tidsforbrug der ligger i at følge op på undersøgelserne både centralt og decentralt.

Lederkonference. DTLAa opfordrer til, at man fremover afholder lederkonferencen i Aarhus, så der ikke skal betales hotelværelser og kørsel for flere hundrede deltagere.

Som tidligere nævnt, så kunne man se på bygningskapacitetsudnyttelse på skoleområdet.

På vegne af Bestyrelse og MED-udvalg:

Andreas Bevan Kirsten Thomsen

Næstformand i Bestyrelsen. MED-udvalget i Skjoldhøj Dagtilbud.